Храбры певень  
*Якуб Колас*

Па надворку певень ходзіць,

За сабою куры водзіць

I крычыць: — Сюды! Сюды!

Як кіўне ён галавою,

Сыплюць куры чарадою —

Як адна бягуць туды.

А калі хто кур пужае,

Певень грозна загукае: —

Хто такі там? Хто такі?

Вось на ток ён зачасаўся.

— Кыш! — адтуль хтось адазваўся.

— А які там чорт? Які?

Певень жытам кур частуе,

Гаспадара бы й не чуе,

Кліча кур: — Сюды! сюды!

Гаспадар мятлу хапае.

Гвалт наш певень падымае:

— Хто куды! Ой, хто куды!

1945 г.